Sangue

Sangue es un fluente corpal en la sistem de sirculi de umanas e otra vertebratos cual furni sustantias nesesada como nurintes e osijen a la selulas, e transporta produidas de dejeta metabolal a via de acel mesma selulas.

Sangue es composada de selulas de sangue suspendeda en plasma de sangue. Plasma, de cual 55% de la licuida de sangue es composada, es xef acua (92% par volum), e conteni protenas, glucosa, iones mineral e ormones. La selulas de sangue es xef eritrosites, leucosites, e (en mamales) trombosites. La selulas la plu abundante es eritrosites. Estas conteni emoglobina, cual fasili la transporta de osijen par lia reversable a lo, aumentante sua solvablia. Vertebratos con mandibulas ave un sistem de imunia adatable, xef fundida sur limfosites. Limfosites aida resiste infetas e parasitos. Trombosites es importante en la coagula de sangue.

Sangue es sirculida en la corpo tra dutos sangual par la ata pompinte de la cor. En animales con pulmones, sangue arterial porta osijen de aira enspirada a la texedas de la corpo, e sangue venal porta diosido de carbono, un produida de dejeta de metaboli produida par selulas, de la texedas a la pulmones per espira. Sangue es briliante roja cuando sua emoglobina es osijenida e oscur roja cuando lo es desosijenida.

Termas medical relatada a sangue comensa frecuente con emo- e emato- de la parola elinica αἷμα (haima) per "sangue".

Category:Anatomia